Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ για τις αρχές, τις προτεραιότητες, τους ενδιάμεσους στόχους και τις προϋποθέσεις που περιέχονται στην εταιρική σχέση για την προσχώρηση της Ουγγαρίας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Κατά τη σύνοδο του Λουξεμβούργου το Δεκέμβριο 1997, το Ευρωπαϊκό Συμβούλιο αποφάσισε ότι η εταιρική σχέση για την προσχώρηση είναι ένα νέο μέσο που αποτελεί τον κύριο άξονα της ενισχυμένης προενταξιακής στρατηγικής, με το οποίο κινητοποιούνται όλες οι μορφές συνδρομής προς τις υποψήφιες χώρες εντός ενός ενιαίου πλαισίου. Με τον τρόπο αυτό, η Κοινότητα κατευθύνει τη βοήθειά της προς τις ιδιαίτερες ανάγκες κάθε υποψήφιας χώρας έτσι ώστε να στηρίζει την αντιμετώπιση συγκεκριμένων προβλημάτων ενόψει της προσχώρησης.

Η πρώτη εταιρική σχέση για την προσχώρηση της Ουγγαρίας αποφασίστηκε το Μάρτιο 1998. Σε συμφωνία με τις διατάξεις του κανονισμού (ΕΚ) αριθ. 622/98 [1] (άρθρο 2), η εταιρική σχέση αναπροσαρμόστηκε μία πρώτη φορά τον Δεκέμβριο 1999, ώστε να λάβει υπόψη τις εξελίξεις στην Ουγγαρία. Με βάση την ανάλυση που περιέχεται στην περιοδική έκθεση 2001 της Επιτροπής για την πορεία της Ουγγαρίας προς την προσχώρηση, η Επιτροπή θεωρεί ότι είναι πλέον κατάλληλη η στιγμή για περαιτέρω αναθεώρηση των προτεραιοτήτων και των ενδιάμεσων στόχων που καθορίζονται στην εταιρική σχέση για την προσχώρηση. Η παρούσα πρόταση για μία τέτοια αναθεώρηση βασίζεται στα συμπεράσματα της περιοδικής έκθεσης 2001 της Επιτροπής για την πορεία της Ουγγαρίας προς την προσχώρηση.

[1] ΕΕ L 85, 20.3.1998, σ. 1.

Το συνημμένο απόφασης δεν έχει δημοσιονομικές επιπτώσεις.

Βάσει των ανωτέρω, η Επιτροπή καλεί το Συμβούλιο να εγκρίνει το συνημμένο απόφασης.

Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ για τις αρχές, τις προτεραιότητες, τους ενδιάμεσους στόχους και τις προϋποθέσεις που περιέχονται στην εταιρική σχέση για την προσχώρηση της Ουγγαρίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 622/98 του Συμβουλίου, της 16ης Μαρτίου 1998, σχετικά με τη βοήθεια στα υποψήφια κράτη στο πλαίσιο της προενταξιακής στρατηγικής και, ιδίως, για τη θέσπιση εταιρικών σχέσεων ενόψει της προσχώρησης [2], ιδίως το άρθρο 2,

[2] ΕΕ L 85, 20.3.1998, σ. 1.

την πρόταση της Επιτροπής,

Εκτιμώντας τα εξής:

(1) Το Ευρωπαϊκό Συμβούλιο του Λουξεμβούργου όρισε ότι η εταιρική σχέση για την προσχώρηση είναι ένα νέο μέσο που αποτελεί τον κύριο άξονα της ενισχυμένης προενταξιακής στρατηγικής.

(2) Ο κανονισμός (ΕΚ) αριθ. 622/98 ορίζει ότι το Συμβούλιο αποφασίζει, με ειδική πλειοψηφία, μετά από πρόταση της Επιτροπής, για τις αρχές, τις προτεραιότητες, τους ενδιάμεσους στόχους και τις προϋποθέσεις που θα περιληφθούν σε κάθε εταιρική σχέση ενόψει της προσχώρησης, όπως θα κοινοποιηθούν σε κάθε υποψήφιο κράτος, καθώς και για τις επακόλουθες σημαντικές προσαρμογές που θα γίνουν.

(3) Η κοινοτική βοήθεια εξαρτάται από την τήρηση ουσιωδών στοιχείων και, ειδικότερα, από την τήρηση των δεσμεύσεων που περιέχονται στις ευρωπαϊκές συμφωνίες και από την πρόοδο που σημειώνεται για την εκπλήρωση των κριτηρίων της Κοπεγχάγης. στην περίπτωση που δεν πληρούται κάποιο ουσιώδες στοιχείο, το Συμβούλιο, αποφασίζοντας με ειδική πλειοψηφία μετά από πρόταση της Επιτροπής, δύναται να λάβει τα προσήκοντα μέτρα σχετικά με οιαδήποτε προενταξιακή βοήθεια.

(4) Το Ευρωπαϊκό Συμβούλιο του Λουξεμβούργου αποφάσισε ότι η εφαρμογή της εταιρικής σχέσης για την προσχώρηση και η πρόοδος όσον αφορά την υιοθέτηση του κεκτημένου θα εξετάζονται στο πλαίσιο των οργάνων των ευρωπαϊκών συμφωνιών.

(5) Η περιοδική έκθεση της Επιτροπής για το 2001 παρουσιάζει μία αντικειμενική ανάλυση σχετικά με την προετοιμασία της Ουγγαρίας για την προσχώρηση και καθορίζει ορισμένους τομείς προτεραιότητας για τους οποίους απαιτείται περαιτέρω προσπάθεια.

(6) Προκειμένου να προετοιμαστεί για την προσχώρηση, η Ουγγαρία πρέπει να εξακολουθήσει να προσαρμόζει το εθνικό της πρόγραμμα για την υιοθέτηση του κεκτημένου. το εν λόγω πρόγραμμα πρέπει να περιέχει χρονοδιάγραμμα επίτευξης των προτεραιοτήτων και των ενδιάμεσων στόχων που καθορίζονται στην εταιρική σχέση για την προσχώρηση,

(7) Η Ουγγαρία οφείλει να διασφαλίσει ότι υπάρχουν οι κατάλληλες νομικές και διοικητικές δομές που απαιτούνται για τον προγραμματισμό, το συντονισμό, τη διαχείριση, τον έλεγχο και την αξιολόγηση των προενταξιακών κονδυλίων της ΕΚ.

ΑΠΟΦΑΣΙΖΕΙ:

Άρθρο 1

Σύμφωνα με το άρθρο 2 του κανονισμού (ΕΚ) αριθ. 622/98, οι αρχές, οι προτεραιότητες, οι ενδιάμεσοι στόχοι και οι προϋποθέσεις που περιέχονται στην εταιρική σχέση για την προσχώρηση της Ουγγαρίας καθορίζονται στο συνημμένο παράρτημα το οποίο αποτελεί αναπόσπαστο μέρος της παρούσας απόφασης.

Άρθρο 2

Η εφαρμογή της εταιρικής σχέσης για την προσχώρηση εξετάζεται στο πλαίσιο των οργάνων της ευρωπαϊκής συμφωνίας καθώς και των αρμόδιων υπηρεσιών του Συμβουλίου, στα οποία η Επιτροπή υποβάλλει τακτικά σχετικές εκθέσεις.

Άρθρο 3

Η παρούσα απόφαση αρχίζει να ισχύει την τρίτη ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Βρυξέλλες, [...]

Για το Συμβούλιο

Ο Πρόεδρος

[...]

ΠΑΡΑΡΤΗΜΑ

1. Εισαγωγή

Κατά τη σύνοδο του Λουξεμβούργου, το Δεκέμβριο 1997, το Ευρωπαϊκό Συμβούλιο αποφάσισε ότι η εταιρική σχέση για την προσχώρηση είναι ένα νέο μέσο που αποτελεί τον κύριο άξονα της ενισχυμένης προενταξιακής στρατηγικής, με το οποίο κινητοποιούνται όλες οι μορφές συνδρομής προς τις υποψήφιες χώρες εντός ενός ενιαίου πλαισίου. Με τον τρόπο αυτό, η Κοινότητα κατευθύνει τη βοήθειά της προς τις ιδιαίτερες ανάγκες κάθε υποψήφιας χώρας έτσι ώστε να στηρίζει την αντιμετώπιση συγκεκριμένων προβλημάτων ενόψει της προσχώρησης.

Η πρώτη εταιρική σχέση για την προσχώρηση της Ουγγαρίας αποφασίστηκε το Μάρτιο 1998. Σε συμφωνία με τις διατάξεις του κανονισμού (ΕΚ) αριθ. 622/98 (άρθρο 2), η εταιρική σχέση αναπροσαρμόστηκε μία πρώτη φορά το Δεκέμβριο 1999, ώστε να λάβει υπόψη τις εξελίξεις στην Ουγγαρία. Η παρούσα αναθεώρηση βασίζεται σε πρόταση της Επιτροπής, μετά από διαβούλευση με την Ουγγαρία, και λαμβάνει υπόψη την ανάλυση που περιέχεται στην περιοδική έκθεση 2001 της Επιτροπής σχετικά με την πορεία της Ουγγαρίας προς την προσχώρηση.

2. Στόχοι

Σκοπός της εταιρικής σχέσης για την προσχώρηση είναι να ενταχθούν σε ένα ενιαίο πλαίσιο οι τομείς προτεραιότητας που απαιτούν περαιτέρω προσπάθεια και οι οποίοι καθορίστηκαν στην περιοδική έκθεση 2001 της Επιτροπής για την πορεία της Ουγγαρίας προς την προσχώρησή της στην Ευρωπαϊκή Ένωση, τα χρηματοδοτικά μέσα που είναι διαθέσιμα για να βοηθηθεί η Ουγγαρία να τηρήσει τις προτεραιότητες αυτές και οι όροι που ισχύουν για την παροχή της εν λόγω βοήθειας. Η εταιρική σχέση για την προσχώρηση παρέχει τη βάση για ορισμένα μέσα πολιτικής που θα χρησιμοποιηθούν για να βοηθηθούν τα υποψήφια κράτη στην προετοιμασία τους για την προσχώρηση. Στα εν λόγω μέσα περιλαμβάνονται, μεταξύ άλλων, το προσαρμοσμένο Εθνικό Πρόγραμμα για την Υιοθέτηση του Κεκτημένου, το οποίο προετοίμασε η Ουγγαρία, η διαδικασία προενταξιακής δημοσιονομικής εποπτείας, το προενταξιακό οικονομικό πρόγραμμα, το προενταξιακό σύμφωνο κατά του οργανωμένου εγκλήματος καθώς και τα εθνικά αναπτυξιακά σχέδια, τα αγροτικά αναπτυξιακά σχέδια, η εθνική στρατηγική για την απασχόληση σύμφωνα με την Ευρωπαϊκή Στρατηγική γιά την Απασχόληση και τα τομεακά σχέδια που είναι αναγκαία για τη συμμετοχή στα διαρθρωτικά ταμεία μετά την προσχώρηση και για την εφαρμογή των προγραμμάτων ISPA και SAPARD πριν από την προσχώρηση. Καθένα από τα μέσα αυτά είναι διαφορετικής φύσης, προετοιμάζεται και εφαρμόζεται βάσει συγκεκριμένων διαδικασιών και μπορεί να τύχει προενταξιακής βοήθειας. Δεν αποτελούν αναπόσπαστο μέρος της εταιρικής σχέσης, αλλά οι προτεραιότητες που περιέχουν θα είναι συμβατές με αυτήν.

3. Αρχές

Οι κυριότεροι τομείς προτεραιοτήτων που έχουν επισημανθεί για κάθε υποψήφιο κράτος αφορούν την ικανότητά του να εκπληρώσει τα κριτήρια της Κοπεγχάγης, σύμφωνα με τα οποία απαιτείται η υποψήφια χώρα:

* να έχει επιτύχει τη σταθερότητα των θεσμών που εγγυώνται τη δημοκρατία, το κράτος δικαίου, τα ανθρώπινα δικαιώματα καθώς και το σεβασμό και την προστασία των μειονοτήτων.

* να διαθέτει λειτουργούσα οικονομία αγοράς, καθώς και την ικανότητα αντιμετώπισης των ανταγωνιστικών πιέσεων και των δυνάμεων της αγοράς που υφίστανται το πλαίσιο της Ένωσης.

* να είναι σε θέση να αναλάβει τις υποχρεώσεις που απορρέουν από την ιδιότητα του μέλους, μεταξύ των οποίων και την υιοθέτηση των στόχων της πολιτικής, της οικονομικής και της νομισματικής ένωσης.

Κατά τη σύνοδο της Μαδρίτης, το 1995, το Ευρωπαϊκό Συμβούλιο τόνισε την ανάγκη τα υποψήφια κράτη να προσαρμόσουν τις διοικητικές τους δομές προκειμένου να εξασφαλιστεί η αρμονική λειτουργία των κοινοτικών πολιτικών μετά την προσχώρηση, και στη σύνοδο του Λουξεμβούργου, το 1997, τόνισε ότι η μεταφορά του κεκτημένου στο εθνικό δίκαιο είναι αναγκαίο, αλλά όχι επαρκές στοιχείο. διότι θα πρέπει να εξασφαλιστεί και η αποτελεσματική εφαρμογή του. - Τα Ευρωπαϊκά Συμβούλια της Φέιρα και του Γκέτεμποργκ, το 2000 και το 2001 αντίστοιχα, επιβεβαίωσαν ότι είναι ζωτικής σημασίας η ικανότητα των υποψηφίων χωρών να εφαρμόσουν και να τηρήσουν το κεκτημένο, και πρόσθεσαν ότι για να επιτευχθεί αυτό απαιτούνται σημαντικές προσπάθειες από τις υποψήφιες χώρες προς την κατεύθυνση της ενίσχυσης και της μεταρρύθμισης των διοικητικών και των δικαστικών τους δομών.

4. Προτεραιότητες και ενδιάμεσοι στόχοι

Οι περιοδικές εκθέσεις της Επιτροπής έχουν δώσει έμφαση, παράλληλα με την πρόοδο που έχει ήδη σημειωθεί, την έκταση των προσπαθειών που πρέπει να συνεχίσουν να καταβάλλουν σε ορισμένους τομείς τα υποψήφια κράτη, ώστε να προετοιμαστούν για την προσχώρηση. Για το λόγο αυτό κρίνεται σκόπιμο να καθοριστούν ενδιάμεσα στάδια υπό μορφή προτεραιοτήτων, με συγκεκριμένους στόχους που θα προσδιοριστούν σε συνεργασία με τα ενδιαφερόμενα κράτη. από την επίτευξη των στόχων αυτών θα εξαρτηθεί τόσο η έκταση της βοήθειας που θα χορηγηθεί όσο και η πρόοδος των εν εξελίξει διαπραγματεύσεων με την Ουγγαρία. Κατά την επιλογή των προτεραιοτήτων που απαριθμούνται στην αναθεωρημένη εταιρική σχέση για την προσχώρηση θεωρήθηκε ρεαλιστικό να αναμένεται ότι η Ουγγαρία θα είναι σε θέση να τις εκπληρώσει ή να τις προωθήσει σημαντικά εντός της προσεχούς διετίας (2002-2003). Στον κατάλογο αυτό υπογραμμίζονται τα θέματα που απαιτούν ιδιαίτερα επείγουσα δράση. Η πρόοδος που σημειώθηκε σχετικά με την τήρηση των προτεραιοτήτων της εταιρικής σχέσης 1999 για την προσχώρηση αξιολογείται στην περιοδική έκθεση 2001. Βάσει της αξιολόγησης αυτής διατυπώθηκαν οι προτεραιότητες της τρέχουσας εταιρικής σχέσης.

Η Ουγγαρία υπέβαλε αναθεωρημένη μορφή του εθνικού της προγράμματος για την υιοθέτηση του κεκτημένου (ΕΠΥΚ) τον Ιούλιο 2001. Στο ΕΠΥΚ καθορίζονται χρονοδιάγραμμα υλοποίησης των προτεραιοτήτων και των ενδιαμέσων στόχων, το οποίο βασίζεται στην εταιρική σχέση 1999 για την προσχώρηση, καθώς και οι αναγκαίες διοικητικές δομές και οι αναγκαίοι δημοσιονομικοί πόροι.

Η εταιρική σχέση για την προσχώρηση καθορίζει τους τομείς προτεραιότητας για την προετοιμασία προσχώρησης της Ουγγαρίας. Η Ουγγαρία οφείλει, ωστόσο, να αντιμετωπίσει όλα τα προβλήματα που επισημαίνονται στην περιοδική έκθεση 2001. Η Ουγγαρία πρέπει, ακόμη, να εκπληρώσει όλες τις δεσμεύσεις σχετικά με την εναρμόνιση των νομοθεσιών και την εφαρμογή του κεκτημένου που απορρέουν από την ευρωπαϊκή συμφωνία και τη διαδικασία διαπραγμάτευσης. Θα πρέπει, ακόμη, να τονιστεί ότι η ενσωμάτωση του κεκτημένου στο εθνικό δίκαιο δεν είναι καθαυτή επαρκής. είναι, ακόμη, αναγκαίο να διασφαλιστεί ότι αυτό πράγματι εφαρμόζεται βάσει προδιαγραφών ίδιων με εκείνες που ισχύουν στην Ένωση. Σε όλους τους τομείς που απαριθμούνται κατωτέρω, το κεκτημένο πρέπει να εφαρμοστεί και να επιβληθεί αξιόπιστα και αποτελεσματικά.

Με βάση την ανάλυση της περιοδικής έκθεσης 2001 της Επιτροπής καθορίστηκαν οι ακόλουθες προτεραιότητες και οι ενδιάμεσοι στόχοι για την Ουγγαρία. Οι προτεραιότητες αυτές παρουσιάζονται σύμφωνα με τη δομή της περιοδικής έκθεσης [3].

[3] Η σειρά παρουσίασης είναι αυτή που χρησιμοποιείται στην περιοδική έκθεση 2000.

Πολιτικά κριτήρια

Δημοκρατία και κράτος δικαίου

- Λήψη μέτρων για περαιτέρω μείωση της συσσώρευσης των προς εκδίκαση υποθέσεων στο Ανώτατο Δικαστήριο, ούτως ώστε να μπορέσει να επιτελέσει τις βασικές λειτουργίες του, π.χ., την ενοποίηση της δικανικής πρακτικής και την άσκηση δικαστικής εποπτείας επί των κατώτερων δικαστηρίων. συνέχιση των προσπαθειών για τον εκσυγχρονισμό του δικαστικού συστήματος, ιδίως με τη διασφάλιση της κατάλληλης χρηματοδότησης. αύξηση της διαθεσιμότητας της δωρεάν νομικής βοήθειας. συνέχιση της κατάρτισης των δικαστών στο δίκαιο της ΕΚ.

- Διασφάλιση της εφαρμογής της στρατηγικής για την καταπολέμηση της διαφθοράς που εγκρίθηκε πρόσφατα.

Ανθρώπινα δικαιώματα και προστασία των μειονοτήτων

- Βελτίωση της ένταξης στην ουγγρική κοινωνία της μειονότητας των Ρομ, με αποτελεσματικότερη εφαρμογή και αξιολόγηση των επιπτώσεων του μεσοπρόθεσμου προγράμματος δράσης για τους Ρομ, καθώς και με ιδιαίτερη έμφαση στην προώθηση της εκπαίδευσης, στην καταπολέμηση των κοινωνικών διακρίσεων (που υφίστανται και στις αστυνομικές υπηρεσίες),στην ενίσχυση της απασχόλησης και στη βελτίωση των συνθηκών στέγασης.

- Διασφάλιση ότι υπάρχει αποτελεσματικό σύστημα αντιμετώπισης της δυσαρέσκειας για την ανάρμοστη συμπεριφορά της αστυνομίας.

Οικονομικά κριτήρια

- Ανάπτυξη και εφαρμογή γενικής μεταρρύθμισης στον τομέα της δημόσιας υγείας που να διασφαλίζει υψηλό επίπεδο περίθαλψης σε λογικό κόστος για τον κρατικό προϋπολογισμό.

- Βελτίωση των δημοσίων οικονομικών σε τοπικό επίπεδο καθώς και της έγκαιρης παροχής στοιχείων στην κεντρική κυβέρνηση.

- Επιτάχυνση της αναδιάρθρωσης των σιδηροδρόμων ώστε να μειωθούν οι μεσοπρόθεσμες επιπτώσεις επί των δημοσίων οικονομικών.

- Δημιουργία των απαραίτητων προϋποθέσεων για μια αποτελεσματική αγορά γεωργικών γαιών.

- Συνέχιση της ανάπτυξης των μικρών και μεσαίων επιχειρήσεων, ιδίως με τη βελτίωση της πρόσβασης στις πιστώσεις.

Ικανότητα ανάληψης των υποχρεώσεων του μέλους

Ελεύθερη κυκλοφορία εμπορευμάτων

- Ολοκλήρωση της εφαρμογής των οδηγιών της νέας προσέγγισης και της εναρμόνισης της παραδοσιακής νομοθεσίας ανά τομέα. μεταφορά της νομοθεσίας σχετικά με την παροχή πληροφοριών στον τομέα των τεχνικών κανόνων και προδιαγραφών. εφαρμογή της προστασίας των δεδομένων φαρμακευτικών δοκιμών ("αποκλειστικότητα δεδομένων").

- Συνέχιση της εφαρμογής του κεκτημένου στον τομέα των τροφίμων, ανάπτυξη και εφαρμογή σχεδίου δράσης για την προώθηση συστήματος ποιοτικού ελέγχου HACCP (ανάλυση κινδύνου κρίσιμων σημείων ελέγχου) που να καλύπτει το σύνολο της βιομηχανίας τροφίμων.

- Ολοκλήρωση της ενίσχυσης της επιτήρησης της αγοράς και των διαρθρώσεων διαπίστωσης της συμμόρφωσης, που να επεκτείνεται και στη βιομηχανία τροφίμων. διασφάλιση της αποτελεσματικότητας των διαρθρώσεων εφαρμογής σε όλους τους τομείς.

- Αύξηση της διαφάνειας των δημοσίων συμβάσεων σε όλα τα επίπεδα, καθώς και στα κατώτερα κυβερνητικά κλιμάκια, και σε όλους τους τομείς, περιλαμβανομένων των μεγάλων έργων υποδομής, όπως τα οδικά έργα.

- Να ολοκληρωθεί η αναλυτική εξέταση της νομοθεσίας στους τομείς που δεν έχουν εναρμονιστεί με το κεκτημένο και να διασφαλιστεί ότι συμφωνεί με τα άρθρα 28-30 της συνθήκης ΕΚ, και να ολοκληρωθούν οι διοικητικές ρυθμίσεις για την μελλοντική παρακολούθηση στον τομέα αυτό.

Ελεύθερη κυκλοφορία προσώπων

- Ολοκλήρωση της εναρμόνισης στον τομέα της αμοιβαίας αναγνώρισης των επαγγελματικών προσόντων και τίτλων, και περαιτέρω ανάπτυξη των απαιτούμενων διοικητικών διαρθρώσεων, της εκπαίδευσης και της κατάρτισης.

- Όσον αφορά τα επαγγελματικά προσόντα που αποκτώνται πριν από την εναρμόνιση, η Ουγγαρία οφείλει πρωτίστως να λάβει μέτρα που θα διασφαλίζουν ότι όλοι οι επαγγελματίες της μπορούν, αμέσως μετά την προσχώρηση, να ανταποκριθούν στις απαιτήσεις που καθορίζονται από τις οδηγίες.

- Ενίσχυση των διοικητικών δομών για το συντονισμό της κοινωνικής ασφάλισης.

Ελεύθερη κυκλοφορία κεφαλαίων

- Ιδιαίτερα επείγουσα δράση: εφαρμογή των συστάσεων της ειδικής ομάδας χρηματοοικονομικής δράσης για τη νομιμοποίηση παράνομων προσόδων. προώθηση της σταδιακής κατάργησης ανώνυμων λογαριασμών καταθέσεων ταμιευτηρίου, και ενίσχυση της μονάδας χρηματοοικονομικών πληροφοριών της αστυνομίας.

Εταιρικό δίκαιο

- Συνέχιση της ενίσχυσης της προστασίας και της τήρησης των δικαιωμάτων πνευματικής ιδιοκτησίας εκ μέρους όλων των οργάνων επιβολής του νόμου, περιλαμβανομένων των τελωνείων. εντατικοποίηση της κατάρτισης των οργάνων επιβολής του νόμου περιλαμβανομένων των δικαστών και των εισαγγελέων.

Πολιτική ανταγωνισμού

- Ολοκλήρωση του νομοθετικού πλαισίου και διασφάλιση της πλήρους επιβολής των κανόνων στους τομείς των κρατικών ενισχύσεων και της καταπολέμησης των μονοπωλίων, καθώς και της εναρμόνισης ασύμβατων καθεστώτων ενισχύσεων, ειδικότερα των φορολογικών ενισχύσεων. Αύξηση της ενημέρωσης των φορέων της αγοράς και των χορηγών βοήθειας όσον αφορά αυτούς τους κανόνες. Ενίσχυση της κατάρτισης των δικαστών σε θέματα ανταγωνισμού.

Γεωργία

- Ενίσχυση των απαραίτητων διοικητικών δομών για το σχεδιασμό, την εφαρμογή, τη διαχείριση, την παρακολούθηση, τον έλεγχο και την αξιολόγηση των αγροτικών αναπτυξιακών προγραμμάτων που χρηματοδοτούνται από την ΕΚ.

- Αναβάθμιση της ικανότητας της γεωργικής διοίκησης και ολοκλήρωση των προετοιμασιών για την πρακτική εφαρμογή και την επιβολή των μηχανισμών διαχείρισης της Κοινής Γεωργικής Πολιτικής (ΚΓΠ), ειδικότερα, των συστημάτων πληροφοριών για τις αγορές (περιλαμβανομένης της αναφοράς τιμών), του ολοκληρωμένου συστήματος διαχείρισης και ελέγχου και του Οργανισμού Πληρωμών για τη διαχείριση κεφαλαίων στο πλαίσιο της Κοινής Γεωργικής Πολιτικής.

- Ολοκλήρωση της δημιουργίας αμπελουργικού μητρώου.

- Συνέχιση της γενικής αναβάθμισης των εγκαταστάσεων επεξεργασίας τροφίμων ενόψει της συμμόρφωσης με τα πρότυπα της ΕΚ σε θέματα ασφάλειας τροφίμων, ιδίως στον τομέα των γαλακτοκομικών προϊόντων και του κρέατος.

- Ολοκλήρωση της μεταφοράς της νομοθεσίας στον κτηνιατρικό και φυτοϋγειονομικό τομέα (νομοθεσία για τη μεταδοτική σπογγώδη εγκεφαλοπάθεια, τα φυτοϋγειονομικά διαβατήρια, τα ανώτατα όρια υπολειμμάτων, τη διατροφή των ζώων) και διασφάλιση της εφαρμογής και της επιβολής.

- Εφαρμογή των συστημάτων αναγνώρισης και καταγραφής για τα πρόβατα, τα αιγοειδή, τους χοίρους και τα άλογα, και υιοθέτηση του παράγωγου δικαίου για τους χοίρους και τα άλογα. διασφάλιση της αποτελεσματικής λειτουργίας του συστήματος αναγνώρισης και καταγραφής των βοοειδών.

- Ολοκλήρωση των εξελίξεων στα συνοριακά σημεία κτηνιατρικής και φυτοϋγειονομικής επιθεώρησης, ιδίως στα μελλοντικά εξωτερικά σύνορα.

Πολιτική μεταφορών

- Ολοκλήρωση της εναρμόνισης της νομοθεσίας και ενίσχυση της διοικητικής ικανότητας στον τομέα των οδικών μεταφορών (ιδίως όσον αφορά τον έλεγχο των περιορισμών ως προς το χρόνο οδήγησης και τη φορολογία, για την τήρηση των κατώτατων ορίων που προβλέπει το κεκτημένο, καθώς και εναρμόνιση του βάρους και των διαστάσεων με το κεκτημένο).

- Συνέχιση της εναρμόνισης στο σιδηροδρομικό τομέα και ανάληψη της αναδιάρθρωσης της MΑV προκειμένου να επιτευχθεί η εφαρμογή του αναθεωρημένου κεκτημένου στον τομέα των σιδηροδρόμων.

- Περαιτέρω εναρμόνιση με το κεκτημένο των αεροπορικών μεταφορών, ιδίως όσον αφορά την πρόσβαση στην αγορά.

- Σε όλους τους υποτομείς, ιδίως στο σιδηροδρομικό τομέα και στις αεροπορικές μεταφορές, θέσπιση των απαιτούμενων διοικητικών και διαχειριστικών φορέων και ενίσχυση των ήδη υφιστάμενων, ιδίως της Γενικής Επιθεώρησης Μεταφορών.

Φορολογία

- Ολοκλήρωση της εναρμόνισης της μονοθεσίας, ιδίως όσον αφορά τo μηδενικό συντελεστή ΦΠΑ και τους μειωμένους συντελεστές, συμπεριλαμβανομένου του μεταβατικού συστήματος ΦΠΑ και συνέχιση της σταδιακής εναρμόνισης των ειδικών φόρων κατανάλωσης.

- Περαιτέρω ενίσχυση της διοικητικής ικανότητας για να διασφαλιστεί η αποτελεσματική εφαρμογή του κεκτημένου, αναβάθμιση του εξοπλισμού, διοικητική συνεργασία και ανάπτυξη συστημάτων τεχνολογίας των πληροφοριών, ως ιδιαιτέρως επείγουσας δράσης, για την ανταλλαγή ηλεκτρονικών δεδομένων με την Κοινότητα και τα κράτη μέλη της.

- Διασφάλιση ότι η ισχύουσα και η μελλοντική νομοθεσία είναι σύμφωνη με τις αρχές του κώδικα δεοντολογίας για τη φορολογία των επιχειρήσεων.

Απασχόληση και κοινωνικές υποθέσεις

- Ολοκλήρωση της εναρμόνισης και διασφάλιση της κατάλληλης εφαρμογής του κοινωνικού κεκτημένου, ιδίως στον τομέα της υγείας και ασφάλειας στην εργασία. Ενίσχυση των συναφών διοικητικών δομών και των δομών επιβολής, περιλαμβανομένης της επιθεώρησης εργασίας. Συνέχιση της θέσπισης νομοθεσίας σύμφωνα με το κεκτημένο για την καταπολέμηση των διακρίσεων και προετοιμασία για την εφαρμογή του. Διασφάλιση της μεταφοράς και της εφαρμογής του κεκτημένου στον τομέα της δημόσιας υγείας και συνέχιση των μέτρων εποπτείας και ελέγχου όσον αφορά τις μεταδοτικές ασθένειες, την παρακολούθηση της υγείας και ενημέρωση.

- Συνέχιση της στήριξης των προσπαθειών των κοινωνικών εταίρων για την ανάπτυξη ικανότητας, ιδίως ενόψει του μελλοντικού ρόλου τους στη χάραξη και στην εφαρμογή κοινωνικής πολιτικής και πολιτικής απασχόλησης στην ΕΕ, καθώς και στο Ευρωπαϊκό Κοινωνικό Ταμείο. Ιδιαίτερη έμφαση πρέπει να αποδοθεί στην ενίσχυση της ικανότητας των κοινωνικών εταίρων για τη διεξαγωγή κοινωνικού διαλόγου καθώς και στη διασφάλιση της ομαλής πορείας του τριμερούς κοινωνικού διαλόγου.

- Προετοιμασία εθνικής στρατηγικής, περιλαμβανομένης της συλλογής δεδομένων, με στόχο τη μελλοντική συμμετοχή στην ευρωπαϊκή στρατηγική για την κοινωνική ένταξη.

Ενέργεια

- Ολοκλήρωση της εναρμόνισης για την εσωτερική αγορά ενέργειας (ηλεκτρική ενέργεια και φυσικό αέριο). εξάλειψη των στρεβλώσεων των τιμών. ενίσχυση του ρυθμιστικού φορέα (Ουγγρικός Οργανισμός Ενέργειας).

- Περαιτέρω αύξηση της αποδοτικότητας της ενέργειας και προώθηση των ανανεώσιμων πηγών ενέργειας, ενίσχυση των σχετικών θεσμικών οργάνων στον τομέα αυτό.

- Εφαρμογή των συστάσεων που περιέχονται στην έκθεση του Συμβουλίου με θέμα «Πυρηνική ασφάλεια στο πλαίσιο της διεύρυνσης» με έμφαση στις προτεραιότητες που αυτή καθορίζει.

- Συνέχιση της διασφάλισης υψηλού επιπέδου πυρηνικής ασφάλειας στον πυρηνικό σταθμό Paks.

Τηλεπικοινωνίες και τεχνολογίες των πληροφοριών

- Ολοκλήρωση της μεταφοράς και της εφαρμογής του κεκτημένου περιλαμβανομένης της αποδέσμευσης του τοπικού βρόχου. Διασφάλιση της αποτελεσματικής λειτουργίας της ελευθερωμένης αγοράς μέσω αποτελεσματικής ρύθμισης της διασύνδεσης και των μισθωμένων γραμμών, καθώς και της ύπαρξης δυνατοτήτων επιλογής φορέα και φορητότητας των αριθμών.

Πολιτική στον πολιτιστικό και οπτικοακουστικό τομέα

- Εναρμόνιση της νομοθεσίας με το κεκτημένο για την «τηλεόραση χωρίς σύνορα».

Περιφερειακή πολιτική και συντονισμός των διαρθρωτικών μέσων

- Διασφάλιση αποτελεσματικού διυπουργικού συντονισμού και της δέουσας εταιρικής σχέσης σε κεντρικό και περιφερειακό επίπεδο για το σχεδιασμό και τη μελλοντική εφαρμογή της ενίσχυσης των διαρθρωτικών ταμείων και του Ταμείου Συνοχής.

- Ολοκλήρωση της προπαρασκευής αναπτυξιακού σχεδίου σύμφωνα με τους κανόνες των διαρθρωτικών ταμείων και καθιέρωση των διαρθρώσεων εφαρμογής της ενίσχυσης των διαρθρωτικών ταμείων και του Ταμείου Συνοχής.

- Προπαρασκευή επιχειρησιακών προγραμμάτων σύμφωνα με τους κανόνες των διαρθρωτικών ταμείων, περιλαμβανομένης της εκ των προτέρων αξιολόγησης.

- Θέσπιση του απαραίτητου νομοθετικού και κανονιστικού πλαισίου για την έγκαιρη ανάληψη της απαραίτητης εθνικής συγχρηματοδότησης που συμπληρώνει τη συνδρομή των διαρθρωτικών ταμείων και του Ταμείου Συνοχής. αναθεώρηση και βελτίωση του συστήματος καταβολής της εθνικής και κοινοτικής χρηματοδότησης στους τελικούς δικαιούχους για να διασφαλιστεί η αποτελεσματικότητα και η έγκαιρη χρησιμοποίηση των κεφαλαίων.

- Εναρμόνιση των διαδικασιών δημοσιονομικής διαχείρισης και ελέγχου με τις ειδικές απαιτήσεις των κανόνων των διαρθρωτικών ταμείων.

- Διασφάλιση της σταδιακής ανάπτυξης ικανότητας των αρχών που έχουν καθοριστεί για τη διαχείριση και την πληρωμή, προκειμένου να καταστούν ικανές, με την προσχώρηση, να εκπληρώσουν τα καθήκοντά τους και να φέρουν σε πέρας το έργο που τους έχει ανατεθεί σύμφωνα με τους κανόνες των διαρθρωτικών ταμείων.

- Καθορισμός των αρμοδιοτήτων των υπουργείων και των άλλων εκτελεστικών οργάνων, εξ ονόματος και υπό την ευθύνη των αρχών διαχείρισης.

- Καθιέρωση συστημάτων παρακολούθησης και αξιολόγησης και θέσπιση συστήματος ηλεκτρονικής ανταλλαγής δεδομένων όπως απαιτείται από τους κανόνες των διαρθρωτικών ταμείων για την εκπλήρωση των απαιτήσεων σε θέματα διαχείρισης, παρακολούθησης και αξιολόγησης.

- Υλοποίηση της τεχνικής προπαρασκευής των έργων που είναι επιλέξιμα για στήριξη από τα διαρθρωτικά ταμεία και το Ταμείο Συνοχής. (σειρά έργων).

Περιβάλλον

- Ολοκλήρωση της μεταφοράς του κεκτημένου, ιδίως όσον αφορά τα επικίνδυνα απόβλητα, τις συσκευασίες και τη συσκευασία των αποβλήτων, και τον έλεγχο των κινδύνων ατυχημάτων μεγάλης έκτασης που ενέχουν οι επικίνδυνες ουσίες.

- Συνέχιση της εφαρμογής του κεκτημένου, ιδίως στον τομέα της ποιότητας του ατμοσφαιρικού αέρα (με την παρακολούθηση του ατμοσφαιρικού αέρα σύμφωνα με το κεκτημένο), της διαχείρισης των κοινοτικών αποβλήτων, και της απόρριψης επικίνδυνων ουσιών στο υδατικό περιβάλλον (με τη χάραξη προγραμμάτων μείωσης της ρύπανσης).

- Συνέχιση της ενίσχυσης της διοικητικής ικανότητας, ιδίως όσον αφορά την Επιθεώρηση Περιβάλλοντος (τόσο σε κεντρικό όσο και σε περιφερειακό επίπεδο). Επίσης, ιδιαίτερη έμφαση πρέπει να δοθεί στην αύξηση του ανθρώπινου δυναμικού των αρμοδίων αρχών στον τομέα χημικών ουσιών.

- Συνέχιση του συνυπολογισμού των απαιτήσεων περιβαλλοντικής προστασίας στον καθορισμό και στην εφαρμογή όλων των άλλων τομεακών πολιτικών με στόχο την προώθηση της αειφόρου ανάπτυξης.

Δικαιοσύνη και εσωτερικές υποθέσεις

- Διασφάλιση της δέουσας εφαρμογής του προγράμματος δράσης για τη συμφωνία του Σένγκεν.

- Συνέχιση της ενίσχυσης της συνοριακής διαχείρισης, με ιδιαίτερη έμφαση στα μελλοντικά εξωτερικά σύνορα της Ένωσης με διαρκή αναβάθμιση του εξοπλισμού, της κατάρτισης και με αύξηση της συνεργασίας μεταξύ των διαφορετικών υπηρεσιών.

- Συνέχιση της προετοιμασίας για μελλοντική συμμετοχή στο σύστημα πληροφοριών της Σένγκεν με την ανάπτυξη εθνικών βάσεων δεδομένων και αρχείων.

- Βελτίωση της συνεργασίας μεταξύ αστυνομικών αρχών, άλλων οργάνων επιβολής του νόμου και της δικαστικής εξουσίας (από την πρόληψη μέχρι τη δίωξη), ιδίως για την ενίσχυση της καταπολέμησης του οργανωμένου εγκλήματος και της νομιμοποίησης παράνομων προσόδων.

- Ενίσχυση της διοικητικής ικανότητας των οργάνων που ενέχονται στην εφαρμογή εθνικής στρατηγικής κατά των ναρκωτικών και της συνεργασίας μεταξύ αυτών.

- Λήψη των κατάλληλων μέτρων για την εφαρμογή των πλέον πρόσφατων κοινοτικών μέσων στον τομέα της δικαστικής συνεργασίας σε αστικές υποθέσεις.

Τελωνειακή ένωση

- Εναρμόνιση του ουγγρικού συστήματος ελεύθερων τελωνειακών ζωνών με τις διατάξεις του κεκτημένου.

- Περαιτέρω ενίσχυση της διοικητικής ικανότητας για την αποτελεσματική εφαρμογή του κεκτημένου, καθώς και τη διαρκή επιμόρφωση των τελωνειακών υπαλλήλων.

- Ιδιαίτερα επείγουσα δράση: συνέχιση της μηχανοργάνωσης της ουγγρικής τελωνειακής διοίκησης. ανάπτυξη συστημάτων τεχνολογίας των πληροφοριών για την ανταλλαγή ηλεκτρονικών δεδομένων μεταξύ της ΕΚ και της Ουγγαρίας.

Δημοσιονομικός έλεγχος

- Καθορισμός και ενίσχυση της ευθύνης των διαχειριστών στα κέντρα δαπανών.

- Ενίσχυση του διοικητικού πλαισίου των εσωτερικών ελέγχων σε επίπεδο υπηρεσιών εσωτερικού ελέγχου στα κέντρα δαπανών και διασφάλιση της ανεξαρτησίας της λειτουργίας τους.

- Διασαφήνιση του ρόλου και των καθηκόντων του διορισθέντος αρμοδίου υπαλλήλου για την προστασία των οικονομικών συμφερόντων της Κοινότητας και αποτελεσματική έναρξη συνεργασίας με τον OLAF μέσω αυτού του αρμοδίου υπαλλήλου.

- Καθιέρωση της δέουσας λειτουργικής ανεξαρτησίας των αποκεντρωμένων διαδικασιών εσωτερικού ελέγχου.

- Ενίσχυση της καταπολέμησης της απάτης, ιδίως στον τομέα του ΦΠΑ.

- Συνέχιση των προσπαθειών για τη διασφάλιση της ορθής χρήσης, του ελέγχου, της παρακολούθησης και της αξιολόγησης της προενταξιακής χρηματοδότησης της ΕΚ, ως βασικού δείκτη της ικανότητας της Ουγγαρίας να εφαρμόσει το κεκτημένο στον τομέα του δημοσιονομικού ελέγχου.

5. προγραμματισμοσ

Για το διάστημα 2000-2006, παράλληλα με το Phare, η χρηματοδοτική βοήθεια προς την Ουγγαρία περιλαμβάνει και τη στήριξη προενταξιακών μέτρων αγροτικής και γεωργικής ανάπτυξης στο πλαίσιο του προενταξιακού μέσου SAPARD (Κανονισμός (ΕΚ) αριθ. 1268/99 του Συμβουλίου, ΕΕ L 161, της 26.6.1999, σ. 87) και στήριξη έργων υποδομής στον τομέα του περιβάλλοντος και των μεταφορών στο πλαίσιο του διαρθρωτικού μέσου ISPA (Κανονισμός (ΕΚ) αριθ. 1267/99 του Συμβουλίου, ΕΕ L 161, της 26.6.1999, σ. 73), το οποίο δίδει έμφαση σε μέτρα παρόμοια με εκείνα του Ταμείου Συνοχής για την προενταξιακή περίοδο. Με τη βοήθεια των εθνικών αυτών χορηγήσεων, η Ουγγαρία μπορεί επίσης να χρηματοδοτήσει μέρος της συμμετοχής της σε κοινοτικά προγράμματα, συμπεριλαμβανομένων των προγραμμάτων πλαισίων έρευνας και τεχνολογικής ανάπτυξης και των προγραμμάτων στους τομείς της εκπαίδευσης και των επιχειρήσεων. Εξάλλου, η Ουγγαρία θα έχει πρόσβαση στη χρηματοδότηση από πολυκρατικά και οριζόντια προγράμματα που έχουν άμεση σχέση με το κεκτημένο. Όλα τα επενδυτικά έργα θα πρέπει να συγχρηματοδοτούνται συστηματικά από τα υποψήφια κράτη. Η Επιτροπή συνεργάζεται από το 1998 με την Ευρωπαϊκή Τράπεζα Επενδύσεων και με τα διεθνή χρηματοπιστωτικά ιδρύματα, ιδίως, την Ευρωπαϊκή Τράπεζα Ανασυγκρότησης και Ανάπτυξης και την Παγκόσμια Τράπεζα, προκειμένου να διευκολυνθεί η συγχρηματοδότηση έργων που σχετίζονται με προενταξιακές προτεραιότητες.

6. Προϋποθέσεις

Η κοινοτική βοήθεια για τη χρηματοδότηση έργων από τα τρία προενταξιακά μέσα, τουτέστιν το Phare, το ISPA και το SAPARD, προϋποθέτει την τήρηση, εκ μέρους της Ουγγαρίας, των υποχρεώσεών της που απορρέουν από την ευρωπαϊκή συμφωνία, την περαιτέρω πρόοδο προς την κατεύθυνση της εκπλήρωσης των κριτηρίων της Κοπεγχάγης και, ιδίως, την πρόοδο όσον αφορά την εκπλήρωση των ειδικών κριτηρίων που καθορίζονται στην παρούσα αναθεωρημένη εταιρική σχέση για την προσχώρηση. Η μη τήρηση αυτών των γενικών προϋποθέσεων θα μπορούσε να ωθήσει το Συμβούλιο να αποφασίσει την αναστολή της χρηματοδοτικής βοήθειας βάσει του άρθρου 4 του κανονισμού (ΕΚ) αριθ. 622/98.

7. Παρακολούθηση

Η εφαρμογή της εταιρικής σχέσης για την προσχώρηση παρακολουθείται στο πλαίσιο της ευρωπαϊκής συμφωνίας. Όπως τονίστηκε κατά το Ευρωπαϊκό Συμβούλιο του Λουξεμβούργου, είναι σημαντικό τα όργανα της ευρωπαϊκής συμφωνίας να εξακολουθήσουν να αποτελούν το πλαίσιο εντός του οποίου μπορεί να εξεταστεί η υιοθέτηση και η εφαρμογή του κεκτημένου. Οι σχετικοί τομείς της εταιρικής σχέσης για την προσχώρηση συζητούνται από την αρμόδια υποεπιτροπή. Η Επιτροπή Σύνδεσης συζητεί τις γενικές εξελίξεις, την επιτευχθείσα πρόοδο και τα προβλήματα που ανακύπτουν όσον αφορά την τήρηση των προτεραιοτήτων και την επίτευξη των ενδιάμεσων στόχων της εταιρικής σχέσης, καθώς και ειδικότερα θέματα που της υποβάλλουν οι υποεπιτροπές.

Η επιτροπή διαχείρισης του Phare μεριμνά ώστε οι ενέργειες που χρηματοδοτούνται βάσει των τριών προενταξιακών μέσων, δηλ. του Phare, του ISPA και του SAPARD, να είναι συμβατές μεταξύ τους καθώς και με τις εταιρικές σχέσεις για την προσχώρηση, όπως προβλέπεται στο συντονιστικό κανονισμό (Κανονισμός (ΕΚ) αριθ. 1266/99 του Συμβουλίου, ΕΕ L 161, της 26.6.1999, σ. 68).

Η εταιρική σχέση για την προσχώρηση θα εξακολουθήσει να τροποποιείται όπως κρίνεται αναγκαίο, σύμφωνα με το άρθρο 2 του κανονισμού (ΕΚ) αριθ. 622/98.